CELEX: 52020PC0185
Language: bg
Date: 2020-05-08
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в рамките на Комитета по търговия и развитие КАРИФОРУМ—ЕС от Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, по отношение на създаването на Специален комитет по услугите

ЕВРОПЕЙСКА КОМИСИЯ
            Брюксел, 8.5.2020
            COM(2020) 185 final
            2020/0074(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по търговия и развитие КАРИФОРУМ—ЕС от Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, по отношение на създаването на Специален комитет по услугите
            
               
         
         
            
               ОБЯСНИТЕЛЕН МЕМОРАНДУМ
            
            
               1.Предмет на предложението
            
            
               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета по търговия и развитие, създаден съгласно член 230 от Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна („Споразумението“), във връзка с предвиденото приемане на решение за създаване на Специалния комитет по услугите съгласно Споразумението.
            
            
               2.Контекст на предложението
            
            
               2.1.Споразумението за икономическо партньорство между Европейския съюз и държавите от КАРИФОРУМ 
            
            
               Споразумението беше подписано на 15 октомври 2008 г. между държавите от КАРИФОРУМ, от една страна, и Европейската общност и нейните държави членки, от друга страна. Споразумението се прилага временно от 29 декември 2008 г.
            
            
               2.2.Комитет по търговия и развитие
            
            
               Комитетът по търговия и развитие е създаден съгласно член 230 от Споразумението. Той се състои от представителите на страните, обикновено на равнище висши служители. Комитетът по търговия и развитие отговаря за въпросите от областта на търговията и развитието съгласно Споразумението. Що се отнася до въпросите от сферата на търговията, той осъществява надзор и носи отговорност за изпълнението и правилното прилагане на разпоредбите от Споразумението (включително тези, които са свързани с търговията с услуги). По отношение на развитието той подпомага Съвместния съвет КАРИФОРУМ—ЕС при осъществяването на функциите му във връзка със сътрудничеството за развитие в обхвата на Споразумението. 
            
            
               С Решение № 1/2010 на Съвместния съвет КАРИФОРУМ—ЕС от 17 май 2010 г. са установени процедурният правилник на Комитета по търговия и развитие и процедурният правилник на всички специални комитети, които могат да бъдат създадени съгласно член 230, параграф 4 от Споразумението.
            
            
               2.3.Предвиден акт на Комитета по търговия и развитие
            
            
               В съответствие с член 230, параграф 4 от Споразумението при изпълнението на функциите си Комитетът по търговия и развитие може да създава всякакви специални комитети или органи, занимаващи се с въпроси от неговата компетентност, и да упражнява надзор над тях, както и да определя техния състав, задължения и процедурни правилници.
            
            
               Търговията с услуги е важна област от Споразумението съгласно дял 2 и на многобройни двустранни срещи държавите от Карифорум отбелязваха, че я считат за ключова за своето развитие и икономически растеж. През ноември 2017 г. Съвместният съвет КАРИФОРУМ—ЕС отчете необходимостта от създаване на Специален комитет по услугите, който да разглежда по-конкретно всички търговски аспекти във връзка с услугите в рамките на Споразумението. На осмата годишна среща на Комитета по търговия и развитие КАРИФОРУМ—ЕС, която се проведе в Сейнт Лусия на 6 декември 2018 г., беше допълнително разгледан въпросът за функциите и състава на този специален комитет. В проекта на Решение на Комитета по търговия и развитие КАРИФОРУМ—ЕС за създаване на Специалния комитет, приложено към настоящото предложение за решение на Съвета, са отразени обсъжданията между страните в тази връзка.
            
            
               Приетият с Решение № 1/2010 на Съвместния съвет КАРИФОРУМ—ЕС процедурен правилник за всички специални комитети, които могат да бъдат създадени съгласно член 230, параграф 4 от Споразумението, следва да се прилага за Специалния комитет по услугите.
            
            
               Със свои решения Комитетът по търговия и развитие създава всякакви специални комитети или органи. Предлага се Специалният комитет по услугите да се учреди с решение на Комитета по търговия и развитие, след като се приключи процедурата. 
            
            
               2.4.Съгласуваност със съществуващите разпоредби в тази област на политиката 
            
            
               Позицията на Съюза е съгласувана със съществуващите разпоредби в тази област на политиката.
            
            
               3.Позиция, която трябва да се заеме от името на Съюза
            
            
               Настоящото предложение е за Решение на Съвета за установяване на позицията, която трябва да се заеме от името на Съюза в рамките на Комитета по търговия и развитие съгласно Споразумението по отношение на създаването на Специален комитет по услугите. Позицията, която трябва да се заеме, следва да се основава на проекта на решение на Комитета по търговия и развитие КАРИФОРУМ—ЕС, приложен към настоящото предложение за решение на Съвета.
            
            
               В проекта на решение са установени ролята, функциите и съставът на предвидения Специален комитет по услугите. По-конкретно в член 2 от проекта на решение са определени функциите на този специален комитет. Основните функции са разглеждане на всички аспекти от дял ІІ на част ІІ от Споразумението, които са свързани с търговията с услуги, подпомагане на Комитета по търговия и развитие КАРИФОРУМ—ЕС в тази сфера и изготвяне на препоръки за Комитета по търговия и развитие КАРИФОРУМ—ЕС и Техническия подкомитет по сътрудничеството за развитие, за да се подобри изпълнението и действието на разпоредбите за услугите от Споразумението.
            
         
         
            
               В член 3 е определен съставът на Комитета, който се състои от представители на ЕС като страна по Споразумението и от представители на държавите от КАРИФОРУМ, които са подписали същото споразумение.
            
            
               В проекта на решение също така се посочва, че Специалният комитет по услугите ще представлява форум за обмен на опит, информация и добри практики и за консултации по въпроси, които са свързани с целите по дял IІ от част II на Споразумението и са от значение за търговията между страните. В проекта на решение са отразени обсъжданията, проведени между страните.
            
            
               4.Правно основание
            
            
               4.1.Процесуалноправно основание
            
            
               4.1.1.Принципи
            
            
               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.
            
            
               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .
            
            
               4.1.2.Приложение в конкретния случай
            
            
               Комитетът по търговия и развитие КАРИФОРУМ—ЕС е орган, създаден със споразумение, а именно Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна.
            
            
               Актовете, които Комитетът по търговия и развитие КАРИФОРУМ—ЕС има за задача да приема, представляват актове с правно действие. Предвиденият акт ще бъде обвързващ съгласно международното право в съответствие с член 230, параграф 4 от Споразумението.
            
            
               Предвиденият акт не допълва, нито изменя институционалната рамка на Споразумението.
            
            
               Поради това процесуалноправното основание за предложеното решение е член 218, параграф 9 от ДФЕС.
            
            
               4.2.Материалноправно основание
            
            
               4.2.1.Принципи
            
            
               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
            
            
               4.2.2.Приложение в конкретния случай
            
            
               Основната цел и съдържание на предвидения акт са свързани с общата търговска политика.
            
            
               Поради това материалноправното основание за предложеното решение е член 207, параграф 4, първа алинея от ДФЕС.
            
            
               4.3.Субсидиарност (при неизключителна компетентност)
            
            
               В съответствие с член 3 от ДФЕС общата търговска политика е от изключителната компетентност на Съюза.
            
         
         
            
               4.4.Пропорционалност
            
            
               Настоящото предложение е необходимо, за да се създаде специален комитет, както е предвидено в член 230, параграф 4 от Споразумението и в процедурния правилник на Комитета по търговия и развитие КАРИФОРУМ—ЕС.
            
            
               4.5.Избор на инструмент
            
            
               Настоящото предложение отговаря на член 218, параграф 9 от ДФЕС, който предвижда приемането от страна на Съвета на решения за установяване на позициите, които трябва да се заемат от името на Съюза в рамките на орган, създаден с международно споразумение. Не съществува друг правен инструмент, който би могъл да се използва за постигане на целта, изложена в настоящото предложение. 
            
            
               4.6.Заключение
            
            
               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.
            
            
               5.Публикуване на предвидения акт
            
            
               Целесъобразно е да се публикува предвиденият акт в Официален вестник на Европейския съюз, след като се приеме от Комитета по търговия и развитие КАРИФОРУМ—ЕС.
            
            
               2020/0074 (NLE)
            
            
               Предложение за
            
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в рамките на Комитета по търговия и развитие КАРИФОРУМ—ЕС от Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, по отношение на създаването на Специален комитет по услугите
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна
                  2
                („Споразумението“), беше подписано на 15 октомври 2008 г. и се прилага временно от 29 декември 2008 г. 
            
            
               (2)Съгласно член 230, параграф 4 от Споразумението Комитетът по търговия и развитие КАРИФОРУМ—ЕС може да създава всякакви специални комитети, занимаващи се с въпроси от неговата компетентност, и да упражнява надзор над тях.
            
            
               (3)За по-ефикасно разглеждане на всички въпроси от Споразумението, които са свързани с търговията с услуги, следва да се създаде Специален комитет по услугите, за да изпълнява функциите, предвидени в проекта на решение на Комитета по търговия и развитие КАРИФОРУМ—ЕС, приложен към настоящото решение.
            
            
               (4)Целесъобразно е да се определи позицията, която трябва да се заеме от името на Съюза в рамките на Комитета по търговия и развитие КАРИФОРУМ—ЕС във връзка със създаването на Специален комитет по услугите.
            
         
         
            
               (5)Позицията, която трябва да се заеме от името на Съюза в рамките на Комитета по търговия и развитие КАРИФОРУМ–ЕС, следва да се основава на приложения проект на решение,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза в рамките на Комитета по търговия и развитие КАРИФОРУМ—ЕС по Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, по отношение на създаването на Специален комитет по услугите, се основава на проекта на решение на Комитета по търговия и развитие КАРИФОРУМ—ЕС, приложен към настоящото решение.
            
            
               Представителите на Съюза в Комитета по търговия и развитие КАРИФОРУМ—ЕС могат да одобряват незначителни промени в проекта на решение на посочения комитет, без да е необходимо допълнително решение на Съвета.
            
            
               Член 2
            
            
               След приемането му решението на Комитета по търговия и развитие КАРИФОРУМ—ЕС се публикува в Официален вестник на Европейския съюз.
            
            
               Член 3
            
            
               Адресат на настоящото решение е Комисията.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64. 
               
               
                  
                     (2)
                  
                        ОВ L 289, 30.10.2008 г., стр. 3.
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 8.5.2020
            COM(2020) 185 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комитета по търговия и развитие КАРИФОРУМ—ЕС от Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, по отношение на създаването на Специален комитет по услугите
            
               
         
         
            
               ПРИТУРКА
            
            
               ПРОЕКТ НА
            
            
               РЕШЕНИЕ № …/2020 НА КОМИТЕТА ПО ТЪРГОВИЯ И РАЗВИТИЕ КАРИФОРУМ—ЕС 
            
            
               създаден със Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, във връзка със създаването на Специален комитет по услугите
            
            
               КОМИТЕТЪТ ПО ТЪРГОВИЯ И РАЗВИТИЕ КАРИФОРУМ—ЕС,
            
            
               като взе предвид Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна („Споразумението“), и по-специално член 230, параграф 4, буква а) от него,
            
            
               като взе предвид процедурния правилник на Комитета по търговия и развитие КАРИФОРУМ—ЕС, приет от Съвместния съвет КАРИФОРУМ—ЕС на 17 май 2010 г. с Решение № 1/2010, и по-специално член 11 от него, 
            
            
               като има предвид, че:
            
            
               на четвъртата си среща, проведена на 17 ноември 2017 г., Съвместният съвет КАРИФОРУМ—ЕС постигна съгласие, че е целесъобразно да се създаде Специален комитет по услугите, който да се занимава с търговските аспекти във връзка с услугите и чрез който да се изпълнят целите, предвидени с разпоредбите за услугите от Споразумението,
            
            
               РЕШИ: 
            
            
               Член 1
            
            
               1.Създава се Специален комитет по услугите КАРИФОРУМ—ЕС, който изпълнява функциите, предвидени в член 2.
            
            
               2.Специалният комитет по услугите КАРИФОРУМ—ЕС е също така форум за обмен на опит, информация и добри практики между страните и за консултации по въпроси, които са свързани с целите по дял IІ от част II на Споразумението и са от значение за търговията между страните.
            
            
               Член 2
            
            
               Специалният комитет по услугите КАРИФОРУМ—ЕС: 
            
            
               а)разглежда всички аспекти от дял ІІ на част ІІ от Споразумението, които са свързани с търговията с услуги;
            
            
               б)като цяло разглежда всички други аспекти от Споразумението, отнасящи се до търговията с услуги, включително член 5 от протокол ІІІ относно сътрудничеството в областта на културата;
            
            
               в)провежда диалог и обменя информация по въпросите във връзка с търговията с услуги по Споразумението, включително по следните аспекти:
            
            
               (i)развитие и изпълнение на нормативната уредба, уреждаща търговията с услуги на територията на страните на общностно, национално и поднационално равнище,
            
         
         
            
               (ii)аспектите във връзка с търговията с услуги по Споразумението и развитието на пазара в отделните сектори на услуги,
            
            
               (iii)всеки един въпрос, който може да засегне осъществяването на целите съгласно разпоредбите за услугите;
            
            
               г) проследява и извършва оценка на въздействието, което имат разпоредбите за услугите от Споразумението върху икономиките на страните по Споразумението;
            
            
               д)подпомага Комитета по търговия и развитие КАРИФОРУМ—ЕС във връзка със следните функции:
            
            
               (i)да осъществява надзор и да носи отговорността за изпълнение и правилно прилагане на разпоредбите от Споразумението във връзка с услугите, да извършва оценка на резултатите, постигнати при изпълнението му, и да обсъжда и препоръчва приоритети за сътрудничество в това отношение,
            
            
               (ii)да предприема действия за избягване на спорове и съответно за уреждане на тези, които могат да възникнат относно тълкуването или прилагането на разпоредбите от Споразумението, свързани с услугите, в съответствие с разпоредбите на част III от него,
            
            
               (iii)да обсъжда и да предприема действия, които могат да подпомогнат търговията, инвестициите и стопанските възможности между страните в секторите на услугите; и
            
            
               е)отправя препоръки към Комитета по търговия и развитие КАРИФОРУМ—ЕС и Техническия подкомитет по сътрудничеството за развитие, за да се подобрява прилагането и действието на разпоредбите за услугите от Споразумението.
            
            
               Член 3
            
            
               Специалният комитет по услугите се състои от представители на ЕС като страна по Споразумението и от представители на държавите от КАРИФОРУМ, които са подписали същото споразумение.
            
            
               Член 4
            
            
               Настоящото решение влиза в сила на […].
            
            
               Съставено в […] на […] 2020 година.
            
            
                     
                        За държавите от КАРИФОРУМ
                     
                  
                  
                     
                        За EС като страна по Споразумението